b'\n_START_ARTICLE_\nTerrorisminvastainen sota\n_START_SECTION_\nHistoria\n_START_PARAGRAPH_\nTermi\xc3\xa4 \xe2\x80\x9dterrorisminvastainen sota\xe2\x80\x9d on k\xc3\xa4ytetty useissa yhteyksiss\xc3\xa4 kautta historian. Nykyinen terrorisminvastainen sota alkoi vastineeksi WTC-iskuille heti 11. syyskuuta 2001 j\xc3\xa4lkeen. _NEWLINE_Elokuussa 2006 paljastettiin ja estettiin terrori-iskuyritys Lontoosta Yhdysvaltoihin matkaavissa lentokoneissa. Bush julisti t\xc3\xa4m\xc3\xa4n j\xc3\xa4lkeen Yhdysvaltain olevan \xe2\x80\x9dsodassa islamilaisia fasisteja vastaan.\xe2\x80\x9d_NEWLINE_Kriitikoiden mukaan mit\xc3\xa4\xc3\xa4n maailmanlaajuista l\xc3\xa4nsimaiden vastaista kampanjaa ei ole. Sotaretoriikan uskotaan heikent\xc3\xa4v\xc3\xa4n eri uskontokuntien v\xc3\xa4lej\xc3\xa4 ja keskin\xc3\xa4ist\xc3\xa4 luottamusta. Bushin vastaehdokas vuoden 2004 vaalissa, John Kerryn mukaan terrorismin vastaisten toimien pit\xc3\xa4isi muistuttaa normaalia lainvalvontaa, mink\xc3\xa4 kannan h\xc3\xa4n jakoi Brownin kanssa. Britannian ulkoministeri David Miliband arvosteli k\xc3\xa4sitett\xc3\xa4 edelleen tammikuussa 2009, h\xc3\xa4nen mukaansa se antaa ymm\xc3\xa4rt\xc3\xa4\xc3\xa4, ett\xc3\xa4 olisi yhten\xc3\xa4inen vihollinen, vaikka todellisuudessa terroristiryhmien motiivit ovat hyvin erilaisia. \xe2\x80\x9dMit\xc3\xa4 enemm\xc3\xa4n kasaamme ryhmi\xc3\xa4 yhteen nippuun ja m\xc3\xa4\xc3\xa4rittelemme taistelun yksinkertaiseksi hyv\xc3\xa4n ja pahan kamppailuksi, sit\xc3\xa4 enemm\xc3\xa4n hy\xc3\xb6tyv\xc3\xa4t ne, jotka yritt\xc3\xa4v\xc3\xa4t yhdist\xc3\xa4\xc3\xa4 n\xc3\xa4m\xc3\xa4 erimieliset ryhm\xc3\xa4t.\xe2\x80\x9d_NEWLINE_Er\xc3\xa4\xc3\xa4t Bushin hallinnon viranomaiset ja konservatiivit ovat k\xc3\xa4ytt\xc3\xa4neet my\xc3\xb6s termi\xc3\xa4 pitk\xc3\xa4 sota, jonka uskottiin viittaavan terrorismin vastaisen sodan jatkumiseen jopa kylm\xc3\xa4n sodan verran, viitisenkymment\xc3\xa4 vuotta. Termin popularisoi 2004 USCENTCOMin komentaja, kenraali John Abizaid. My\xc3\xb6s Bush k\xc3\xa4ytti sit\xc3\xa4 vuoden 2006 kansakunnan tila -puheessaan. Sotav\xc3\xa4symyksen kasvaessa t\xc3\xa4st\xc3\xa4 termist\xc3\xa4 kuitenkin luovuttiin ja se korvattiin terrorismin vastaisella sodalla.\n_START_SECTION_\nToimia\n_START_PARAGRAPH_\nNoin kuukausi iskujen j\xc3\xa4lkeen Yhdysvallat hy\xc3\xb6kk\xc3\xa4si Taliban-liikkeen hallitsemaan Afganistaniin, jossa iskujen p\xc3\xa4\xc3\xa4tekij\xc3\xa4n Osama bin Ladenin uskottiin olevan. My\xc3\xb6hemmin p\xc3\xa4\xc3\xa4asialliseksi vastustajaksi useissa yhteyksiss\xc3\xa4 nimitettiin al-Qaida. Varsinaiset sodan syyt olivat monimutkaisemmat. Terrorisminvastainen sota oli nimi, jota k\xc3\xa4ytettiin operaatiosta, jonka tavoitteeksi ilmoitettiin Osama bin Ladenin ja muiden terroristien tuhoaminen._NEWLINE_Terrorisminvastainen sota ei ole rajoittunut pelk\xc3\xa4st\xc3\xa4\xc3\xa4n Afganistaniin hy\xc3\xb6kk\xc3\xa4\xc3\xa4miseen vaan siihen liittyvi\xc3\xa4 toimia on toteutettu ymp\xc3\xa4ri maailmaa. Muun muassa lentoliikenteen turvatarkastusten ja -m\xc3\xa4\xc3\xa4r\xc3\xa4ysten tiukentaminen on ollut osa terrorismin vastaista sotaa. Yhdysvaltain hallitus on terrorismin vastaiseen sotaan vedoten laajentanut viranomaisten toimintavaltuuksia ja kaventanut kansalaisten yksityisyytt\xc3\xa4 Patriot Act -lailla. My\xc3\xb6s EU-maat, mukaan lukien Suomi, ovat kirist\xc3\xa4neet terrorisminvastaista lains\xc3\xa4\xc3\xa4d\xc3\xa4nt\xc3\xb6\xc3\xa4\xc3\xa4n kampanjaan liittyen._NEWLINE_Yhdysvaltain hallinto on katsonut my\xc3\xb6s Irakin sodan olevan osa terrorismin vastaista sotaa. Ennen sotaa pyrittiin Yhdysvaltain puolelta luomaan kuvaa siit\xc3\xa4, ett\xc3\xa4 Irakin johtajilla olisi yhteyksi\xc3\xa4 islamilaisiin terroristeihin. _NEWLINE_Sotilaspuolella erikoisjoukkojen kokoa ja suunniteltu kasvatettavaksi; psykologisten operaatioiden jopa kolmanneksella. Kalustosta etenkin miehitt\xc3\xa4m\xc3\xa4tt\xc3\xb6mien lennokkien m\xc3\xa4\xc3\xa4r\xc3\xa4 on suunniteltu jopa kaksinkertaistettavaksi. Yhdysvallat on my\xc3\xb6s suunnitellut sukellusveneist\xc3\xa4 laukaistavien Trident-ohjusten muuttamista tavanomaisiin taisteluk\xc3\xa4rkiin perustuviksi. T\xc3\xa4m\xc3\xa4 antaisi mahdollisuuden nopeaan globaaliin t\xc3\xa4sm\xc3\xa4iskuun minne tahansa maapallolla yhden tunnin kuluessa.\n_START_SECTION_\nVankileirit\n_START_PARAGRAPH_\nBushin hallinnon muotoileman n\xc3\xa4kemyksen mukaan Yhdysvallat ei ole velvollinen soveltamaan vangittujen terroristien kohtelussa Geneven sopimusta. Toisaalta my\xc3\xb6sk\xc3\xa4\xc3\xa4n Yhdysvaltain kansallisen lains\xc3\xa4\xc3\xa4d\xc3\xa4nn\xc3\xb6n ei ole katsottu koskevan terrorisminvastaisessa sodassa vangittuja ulkomaalaisia terroristeja tai sellaisiksi ep\xc3\xa4iltyj\xc3\xa4. Yhdysvallat onkin perustanut erillisi\xc3\xa4 vankileirej\xc3\xa4, joissa terroristiksi ep\xc3\xa4iltyj\xc3\xa4 voidaan kuulustella ja pit\xc3\xa4\xc3\xa4 vangittuna ilman oikeudenk\xc3\xa4ynti\xc3\xa4. Kuuluisin n\xc3\xa4ist\xc3\xa4 on Guantanamo Bayn vankileiri, joka sijaitsee Kuuban rannikolla. T\xc3\xa4m\xc3\xa4n lis\xc3\xa4ksi terrorismista ep\xc3\xa4iltyj\xc3\xa4 on kuulusteltu ja pidetty vangittuna ainakin Bagramin tukikohdassa Afganistanissa ja Diego Garcian saarella sijaitsevassa Yhdysvaltain sotilastukikohdassa.\n_START_SECTION_\nVen\xc3\xa4j\xc3\xa4 terrorismin vastaisessa sodassa\n_START_PARAGRAPH_\nMy\xc3\xb6s Ven\xc3\xa4j\xc3\xa4 nimitt\xc3\xa4\xc3\xa4 nykyisin t\xc5\xa1et\xc5\xa1eenitaistelijoita ja -siviileit\xc3\xa4 vastaan kohdistamaansa voimank\xc3\xa4ytt\xc3\xb6\xc3\xa4 terrorismin vastaiseksi sodaksi ja kytkee sen retoriikassaan osaksi Yhdysvaltain liittolaistensa kanssa k\xc3\xa4ym\xc3\xa4\xc3\xa4 taistelua. Ven\xc3\xa4j\xc3\xa4n terrorisminvastainen sota johtuu Neuvostoliiton hajottua Ven\xc3\xa4j\xc3\xa4n federaation alaisuuteen j\xc3\xa4\xc3\xa4neiden muslimikansojen itsen\xc3\xa4isyyspyrkimyksist\xc3\xa4 ja Ven\xc3\xa4j\xc3\xa4n jyrk\xc3\xa4st\xc3\xa4 vastustuksesta niit\xc3\xa4 kohtaan. Itsen\xc3\xa4isyytt\xc3\xa4 ajavat muslimit ovat tehneet terrori-iskuja eri puolilla Ven\xc3\xa4j\xc3\xa4\xc3\xa4, mik\xc3\xa4 on antanut Ven\xc3\xa4j\xc3\xa4lle mahdollisuuden kutsua itsen\xc3\xa4isyysliikkeit\xc3\xa4 terroristij\xc3\xa4rjest\xc3\xb6iksi. Yhdysvallat ja Ven\xc3\xa4j\xc3\xa4 ovat ainakin puheiden tasolla sanoneet tekev\xc3\xa4ns\xc3\xa4 yhteisty\xc3\xb6t\xc3\xa4 terrorismia vastaan.\n_START_SECTION_\nKritiikki\xc3\xa4\n_START_PARAGRAPH_\nGenevel\xc3\xa4isen lakimiesj\xc3\xa4rjest\xc3\xb6n International Commission of Jurists mukaan terrorismin vastaiset toimenpiteet ovat vakavasti heikent\xc3\xa4neet kansainv\xc3\xa4listen sopimusten m\xc3\xa4\xc3\xa4rittelemien ihmisoikeuksien kunnioitusta. Monet valtiot ovat ottaneet k\xc3\xa4ytt\xc3\xb6\xc3\xb6n vangitsemiset ilman oikeudenk\xc3\xa4ynti\xc3\xa4, kidutuksen ja tahdonvastaiset katoamiset. Sellaisten maiden kuin Yhdysvaltain ja Britannian lis\xc3\xa4ksi monet v\xc3\xa4hemm\xc3\xa4n demokraattiset maat ovat perustelleet toimiaan Yhdysvaltain esimerkill\xc3\xa4.'